CELEX: 32020R1199
Language: el
Date: 2020-08-13 00:00:00
Title: Εκτελεστικός κανονισμός (ΕΕ) 2020/1199 της Επιτροπής της 13ης Αυγούστου 2020 για την τροποποίηση του παραρτήματος VI του εκτελεστικού κανονισμού (ΕΕ) 2019/2072 για την προσωρινή απαγόρευση της εισαγωγής στην Ένωση ορισμένων φρούτων καταγωγής Αργεντινής με σκοπό την πρόληψη της εισαγωγής και της εξάπλωσης του Phyllosticta citricarpa (ΜcΑlpine) Van der Aa στην Ένωση

14.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 267/3
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1199 ΤΗΣ ΕΠΙΤΡΟΠΗΣ
         της 13ης Αυγούστου 2020
         για την τροποποίηση του παραρτήματος VI του εκτελεστικού κανονισμού (ΕΕ) 2019/2072 για την προσωρινή απαγόρευση της εισαγωγής στην Ένωση ορισμένων φρούτων καταγωγής Αργεντινής με σκοπό την πρόληψη της εισαγωγής και της εξάπλωσης του Phyllosticta citricarpa (ΜcΑlpine) Van der Aa στην Ένωση
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 40 παράγραφος 3,
         Εκτιμώντας τα ακόλουθα:
         
                     (1)
                  
                  
                     Το άρθρο 7 του εκτελεστικού κανονισμού (ΕΕ) 2019/2072 της Επιτροπής (2), σε συνδυασμό με το παράρτημα VI του εν λόγω κανονισμού, θεσπίζει κατάλογο φυτών, φυτικών προϊόντων και άλλων αντικειμένων τα οποία απαγορεύεται να εισέρχονται στο έδαφος της Ένωσης, μαζί με τις τρίτες χώρες, τις ομάδες τρίτων χωρών ή τις συγκεκριμένες περιοχές τρίτων χωρών στις οποίες εφαρμόζεται η εν λόγω απαγόρευση, όπως προβλέπεται στο άρθρο 40 παράγραφος 2 του κανονισμού (ΕΕ) 2016/2031.
                  
               
                     (2)
                  
                  
                     Στην εκτελεστική απόφαση (ΕΕ) 2016/715 της Επιτροπής (3) θεσπίζονται μέτρα για τους καρπούς των ειδών Citrus L., Fortunella Swingle, Poncirus Raf. και των υβριδίων αυτών, εκτός των καρπών των ειδών Citrus aurantium L. και Citrus latifolia Tanaka, καταγωγής Αργεντινής, Βραζιλίας, Νότιας Αφρικής και Ουρουγουάης, με σκοπό την αποτροπή της εισαγωγής και της εξάπλωσης του Phyllosticta citricarpa (McAlpine) Van der Aa (στο εξής: συγκεκριμένος επιβλαβής οργανισμός) στην Ένωση.
                  
               
                     (3)
                  
                  
                     Τον Μάιο, τον Ιούνιο, τον Ιούλιο και την πρώτη εβδομάδα του Αυγούστου του 2020, τα κράτη μέλη κοινοποίησαν επανειλημμένα στην Επιτροπή περιπτώσεις εντοπισμού του συγκεκριμένου επιβλαβούς οργανισμού στους καρπούς Citrus limon (L.) N. Burm.f. και Citrus sinensis (L.) Osbeck καταγωγής Αργεντινής (στο εξής: συγκεκριμένοι καρποί), κατόπιν επιθεωρήσεων που πραγματοποίησαν στις εισαγωγές τους.
                  
               
                     (4)
                  
                  
                     Οι επανειλημμένες αυτές περιπτώσεις εντοπισμού καταδεικνύουν ότι τα ισχύοντα μέτρα φυτοϋγειονομικής διασφάλισης στην Αργεντινή δεν είναι επαρκή για να αποτρέψουν την εισαγωγή του συγκεκριμένου επιβλαβούς οργανισμού στην Ένωση. Ως εκ τούτου, υπάρχει μη αποδεκτός φυτοϋγειονομικός κίνδυνος λόγω της παρουσίας του συγκεκριμένου επιβλαβούς οργανισμού στους συγκεκριμένους καρπούς, και ο κίνδυνος αυτός δεν μπορεί να μειωθεί σε αποδεκτό επίπεδο με κανένα από τα μέτρα που καθορίζονται στα σημεία 2 και 3 του τμήματος 1 του παραρτήματος II του κανονισμού (ΕΕ) 2016/2031.
                  
               
                     (5)
                  
                  
                     Κατά συνέπεια, η εισαγωγή των συγκεκριμένων καρπών στην Ένωση θα πρέπει να απαγορευτεί προσωρινά, ανεξάρτητα από το αν προορίζονται αποκλειστικά για βιομηχανική μεταποίηση σε χυμό.
                  
               
                     (6)
                  
                  
                     Η προσωρινή αυτή απαγόρευση θα πρέπει να εφαρμόζεται έως τις 30 Απριλίου 2021 για να αντιμετωπιστεί ο συνεχιζόμενος κίνδυνος εισαγωγής και εξάπλωσης στην Ένωση του συγκεκριμένου επιβλαβούς οργανισμού, ούτως ώστε η Αργεντινή να μπορέσει να αναβαθμίσει το οικείο σύστημά πιστοποίησης και να ελεγχθεί από την Επιτροπή. Η ημερομηνία αυτή θα πρέπει να επανεξεταστεί κατά το δέον, με βάση τα πορίσματα του ελέγχου.
                  
               
                     (7)
                  
                  
                     Συνεπώς, το παράρτημα VI του εκτελεστικού κανονισμού (ΕΕ) 2019/2072 θα πρέπει να τροποποιηθεί αναλόγως, ενώ η εκτελεστική απόφαση (ΕΕ) 2016/715 θα πρέπει να εξακολουθήσει να ισχύει για όλους τους άλλους καρπούς και τις οικείες τρίτες χώρες.
                  
               
                     (8)
                  
                  
                     Λόγω της επείγουσας ανάγκης να αντιμετωπιστεί ο φυτοϋγειονομικός κίνδυνος που προκαλείται από τον συγκεκριμένο επιβλαβή οργανισμό και τα συγκεκριμένα φρούτα, ο παρών κανονισμός θα πρέπει να αρχίσει να ισχύει τη δεύτερη ημέρα από τη δημοσίευσή του.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του παραρτήματος VI του εκτελεστικού κανονισμού (ΕΕ) 2019/2072
            Στο παράρτημα VI του εκτελεστικού κανονισμού (ΕΕ) 2019/2072 προστίθεται η ακόλουθη σειρά:
            
               
                           «21.
                        
                        
                           
                              Citrus limon (L.) N. Burm.f. και Citrus sinensis (L.) Osbeck (έως τις 30 Απριλίου 2021)
                        
                        
                           ex 0805 50 10 
                           0805 10 22 
                           0805 10 24 
                           0805 10 28 
                           ex 0805 10 80 
                        
                        
                           Αργεντινή»
                        
                     
         
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει τη δεύτερη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 317 της 23.11.2016, σ. 4.
         
            (2)  Εκτελεστικός κανονισμός (ΕΕ) 2019/2072 της Επιτροπής, της 28ης Νοεμβρίου 2019, για τη θέσπιση ενιαίων όρων για την εφαρμογή του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου, όσον αφορά τα προστατευτικά μέτρα κατά των επιβλαβών για τα φυτά οργανισμών, και για την κατάργηση του κανονισμού (ΕΚ) αριθ. 690/2008 της Επιτροπής και την τροποποίηση του εκτελεστικού κανονισμού (ΕΕ) 2018/2019 της Επιτροπής (ΕΕ L 319 της 10.12.2019, σ. 1).
         
            (3)  Εκτελεστική απόφαση (ΕΕ) 2016/715 της Επιτροπής, της 11ης Μαΐου 2016, για τον καθορισμό μέτρων σχετικά με ορισμένους καρπούς καταγωγής ορισμένων τρίτων χωρών με σκοπό την αποτροπή της εισαγωγής και της εξάπλωσης του επιβλαβούς οργανισμού Phyllosticta citricarpa (McAlpine) Van der Aa στην Ένωση (OJ L 125 της 13.5.2016, σ. 16).